Document ID: 32002R0154

Padomes Regula (EK) Nr. 154/2002
(2002. gada 21. janvāris),
ar ko groza Regulu (EEK) Nr. 2358/71 par sēklu tirgus kopīgo organizāciju un nosaka sēklu nozarē piešķiramo atbalstu par 2002./2003. un 2003./2004. tirdzniecības gadu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā:
(1) Regulas (EEK) Nr. 2358/71 [4] 3. panta 2. punktā ir paredzēts, ka atbalsta summa jānosaka, inter alia ņemot vērā vajadzību nodrošināt līdzsvaru starp vajadzīgo ražošanas apjomu Kopienā un daudzumu, ko var realizēt. Kopš 1994./1995. gada ražas sēklu ražošana un eksports ir pastāvīgi palielinājies; turklāt sēklu krājumi Kopienā ir sasnieguši tādu līmeni, ka var ietekmēt līdzsvaru sēklu tirgū.
(2) Tāpēc ir pamats ieviest mehānismu to sēklu ražošanas stabilizēšanai, kas nav rīsu sēklas, attiecībā uz kurām šāds mehānisms jau ir ieviests. Ar tādu sēklu ražošanas stabilizēšanas mehānismu, kas nav rīsu sēklas, būtu jānosaka maksimālais daudzums, par ko var saņemt atbalstu, saskaņā ar reprezentatīvu vidējo daudzumu, kas novākts nesenākajā atskaites periodā, un rezervi, ņemot vērā sēklu ražošanai raksturīgās cikliskās svārstības. Jārada arī nosacījumi dzīvotspējīgu mazo ražošanas nozaru attīstībai vai saglabāšanai, garantējot minimālo daudzumu tām dalībvalstīm, kurās sēklas neražo vai ražo maz.
(3) Regulas (EEK) Nr. 2358/71 pielikums attiecas uz ļoti izturīgām vēlīnām vai vidēji vēlīnām Lolium perenne L. šķirnēm, jaunām un citām šķirnēm, kā arī uz neizturīgām vidēji vēlīnām, vidēji agrīnām vai agrīnām šķirnēm. Tā kā minēto šķirņu cenas ārējos tirgos vairs neattaisno šādu iedalījumu, būtu jāatsakās no Lolium perenne L. šķirņu dalījuma trīs dažādās grupās un jānosaka vienota atbalsta likme.
(4) Ņemot vērā Kopienas tirgus stāvokli un prognozes, ražotāji nevar būt droši, ka par 2002./2003. un 2003./2004. tirdzniecības gadā tirgū laistajām sēklām, kas uzskaitītas Regulas (EEK) Nr. 2358/71 pielikumā, tie saņems taisnīgu peļņu. Par minētajām sēklām būtu jāpiešķir ražošanas atbalsts.
(5) Regulas (EEK) Nr. 2358/71 3. panta 2. punktā paredzēts, ka, nosakot atbalstu, būtu jāņem vērā, no vienas puses, vajadzība nodrošināt līdzsvaru starp ražošanu Kopienā un šādas produkcijas noieta tirgiem un, no otras puses, šādu produktu cenas ārējos tirgos.
(6) Piemērojot šos kritērijus, 2002./2003. un 2003./2004. tirdzniecības gadā sniedzamo atbalstu nosaka atbilstīgi pielikumā paredzētajiem apjomiem.
(7) Šīs regulas izpildei vajadzīgie pasākumi būtu jāparedz saskaņā ar Padomes 1999. gada 28. jūnija Lēmumu 1999/468/EK, ar ko paredz Komisijai piešķirto izpildes pilnvaru realizēšanas procedūras [5],
IR PIEŅĒMUSI ŠO REGULU.
1. pants
Regulu (EEK) Nr. 2358/71 groza šādi.
1. Regulas 3. panta 4.a punktu aizstāj ar šādu:
"4.a Maksimālo sēklu daudzumu, par ko Kopienā maksā atbalstu, nosaka saskaņā ar 5. punktā minēto procedūru. Minēto daudzumu sadala starp ražotājām dalībvalstīm.
Maksimālais to sēklu daudzums, kas nav rīsu sēklas un par ko maksā atbalstu, katrai dalībvalstij ir vienāds ar to daudzumu summu, kas noteikti, pamatojoties uz to novākto vidējo daudzumu, kas ņemts vērā 1996./1997. līdz 2000./2001. tirdzniecības gadā, pie attiecīgā daudzuma pieskaitot 5 %.
Ja daudzums, ko dalībvalstij nosaka saskaņā ar otro daļu, nepārsniedz 800 tonnas, tad attiecīgajai dalībvalstij piešķir 300 tonnu papilddaudzumu.
Ja sēklu, kas nav rīsu sēklas, daudzumu kopsumma, par kuriem ražotājā dalībvalstī prasa atbalstu, pārsniedz maksimālo Kopienai noteikto daudzumu, tad atbalstu par nākamo tirdzniecības gadu katrā attiecīgajā dalībvalstī samazina proporcionāli tam daudzumam, par kādu ir pārsniegts dalībvalstij noteiktais daudzums, ņemot vērā dalībvalstu neizmantotos daudzumus. Šādā gadījumā Komisija katrai ražotājai dalībvalstij nosaka samazinājuma procentuālo likmi."
2. Svītro 10. pantu.
3. Regulas 11. pantu aizstāj ar šādu:
"11. pants
1. Komisijai palīdz Sēklu pārvaldības komiteja, še turpmāk "Komiteja".
2. Ja ir norāde uz šo punktu, tad piemēro Lēmuma 1999/468/EK 4. un 7. pantu.
Lēmuma 1999/468/EK 4. panta 3. punktā paredzētais laikposms ir viens mēnesis.
3. Komiteja pieņem savu reglamentu."
2. pants
Par 2002./2003. un 2003./2004. tirdzniecības gadu sēklu nozarē piešķiramo atbalstu, kā paredzēts Regulas (EEK) Nr. 2358/71 3. pantā, nosaka saskaņā ar šīs regulas pielikumu.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2002. gada 1. jūlija.
Šī Regula uzliek saistības kopumā un ir tieši piemērojama visās dalībvalstīs.
Briselē, 2002. gada 21. janvārī

Labels: 19
5
6